23. schôdza NR SR - 6.deň - B. popoludní
Dátum: 2024-12-03
Poslanec: Matovič, Igor (SLOVENSKO)
Druh vystúpenia: Vystúpenie v rozprave

58. Takže dámy a páni, nebýva zvykom, aby opoziční poslanci alebo opozičné politické hnutie predkladalo návrh, ktorým napĺňa verejné sľuby samotného premiéra alebo ktorým napĺňa verejné sľuby a hlavnú agendu predsedu vlády alebo teda najsilnejšieho, alebo víťaza volieb, alebo najsilnejšieho politického zoskupenia v súčasnej vládnej koalícii. Tentokrát sa to tak deje a o to viac hneď na začiatok som zvedavý, že ako sa teda postaví politická strana SMER aj HLAS aj SNS, ktorí všetci traja robili obrovskú kampaň, burcovali ľudí do toho, že treba, treba, treba do ústavy dostať možnosť, aby si ľudia mohli priamo referendom skrátiť volebné obdobie vlády, ktorá nám vládne. Naozaj to bola mimoriadne vážna téma z ich strany, pomaly by život za to položili, aby referendum bolo úspešné a aby ľudia túto možnosť mali v ústave. No a my zase veľmi radi predložíme takéto zrkadlo súčasnej vládnej moci a budeme sledovať ako budú hlasovať. Lebo keď tvrdili pri referende, že to je dôležité, aby to v ústave bolo, boli ochotní kvôli tomu zohnať 400, 500-tisíc podpisov. Boli ochotní kvôli tomu dať aj teda nemalé finančné prostriedky na propagáciu referenda. Boli ochotní kvôli tomu burcovať ľudí k tomu referendu, predpokladajme, že im teda na tom záleží a naozaj sú o tom presvedčení, že to je dôležité a správne, aby to v tej ústave bolo. Zároveň, v zátvorke, svoj názor, si myslím, že ukážu sa opäť ako nádherní farizeji, krásne do ružova vyfarbení, pardon, do červena v tomto prípade, ktorí ukážu, že oni zase aj v tejto veci tých ľudí podviedli a oklamali. Že síce ľuďom pred dvomi rokmi hovorili, že ako to je dôležité, ale teraz, keď budú mať možnosť a my im teda hovoríme za naše hnutie, že my im tie hlasy k tomu doplníme, čiže keď chcú, tak majú ústavnú väčšinu k dispozícii na to, aby sme v tejto veci tento ústavný zákon presadili alebo teda zmenili ústavu a uvidíme ako sa budú zašívať, aké výhovorky si budú nachádzať alebo len teda tichučko ukážu prštekom, že nebudú za to hlasovať. Ale tým pádom si myslím, že opäť nám naženú pár desiatok tisíc ľudí, ktorí ich predtým volili, ktorí im aj na to referendum išli, ktorí im aj vyzbierali podpisy za to referendum a ktorí naozaj sa išli za to zodrať, týchto ľudí nám naženú do takého síce možno medzi priestoru, že to budú ľudia, ktorí zrazu si budú dávať otázku, ktorí nemajú tú pamäť akváriovej rybičky a budú si dávať otázku, že počkať, počkať, nejako mi to nevychádza. Tak ja sa tu idem zodrať, Fico mi tu sľubuje, Gašpar mi tu sľubuje, Pellegrini sľubuje, Danko sľubuje, hovoria, horekujú, že to teda je strašne dôležité, že musia mať ľudia takúto možnosť napísanú v ústave. My im kvôli tomu vyzbierame 100, 200, 300 možno 1 000 podpisov, nevyjde to referendum a potom, keď vládnu a majú moc, lebo im naše hnutie SLOVENSKO povie, že im dodáme k tomu podpisy a hlasy na to, aby sme to presadili do ústavy túto zmenu, tak zrazu hlasujú buď proti, alebo sa zdržia, alebo sa tvária, akože tu nie sú a strčia hlavičky do piesku. A ešte raz hovorím, či sa stane tak, alebo tak, je dobre v podstate pre nás. Lebo keď sa to stane a keď presadíme túto zmenu, zmenu ústavy, tak môžeme naozaj reálne organizovať referendum, ktoré bude mať zmysel v porovnaní s tým referendom, ktoré organizujú DEMOKRATI, ktoré, bohužiaľ, zmysel nemá. Ešte raz hovorím, BOHUŽIAĽ, veľkými a hrubými písmenami, lebo dnes, a to aj potom nám mnohí tí ľudia, ktorí im to podpíšu, sklamaní hovoria, že oni to podpisovali s tou vierou, že keď to referendum zbehne, tak vlastne reálne môžu Fica zbaviť moci. Nie, nie, nie. Dnes podľa ústavy to, čo organizujú DEMOKRATI, je len, bohužiaľ, taký veľmi drahý prieskum verejnej mienky za nejakých 11 mil. eur, že čo si ľudia myslia. A čo si ľudia myslia, vieme urobiť za tisíc, dvetisíc eur, keď agentúram, ktoré robia prieskumy verejnej mienky doplníme jednu jedinú otázku, teda či si myslia, že by táto skorumpovaná vláda mala ísť od moci a malo by sa skončiť jej volebné obdobie a nemuseli by sme za 11 mil. robiť referendum, ktoré nie je záväzné pre vládnu moc, lebo tak rozhodol Ústavný súd na základe svojho nálezu, ktorý zverejnil. Takže ešte raz, navrhujeme, áno, je to trúfalosť od opozičného hnutia, ale o to viac hovorím, že keďže súčasná vládna moc, ktorá disponuje po dneskajšku môžeme povedať 79 hlasmi, plus našich 14, to je dokopy 93 hlasov. Môžeme krásne zmeniť ústavu v jednej kľúčovej veci, ktorú navrhujeme, a to, aby ľudia ako hlavní nositelia moci, ktorí raz za štyri roky prídu k tým voľbám, ale možno teda niekedy sa pomýlia, a potom to uznajú, že vlastne možno ich Fico podviedol alebo niekto iný. Jednoducho aby mali možnosť urobiť opravu, a to tým, že si zorganizujú referendum a súčasnej vládnej moci alebo akejkoľvek v budúcnosti vládnej moci, s ktorou nie sú spokojní, budú vedieť skrátiť volebné obdobie, lebo jednoducho s ňou neboli spokojní. Áno, táto možnosť dodnes v ústave nebola. Toto bude unikát, ak sa nám to podarí presadiť, ale tak ako som povedal predtým, v podstate nám to pomôže tak či tak. Ak sa to presadí, môžeme ísť začať zbierať seriózne referendum na rozdiel od toho referenda DEMOKRATOV, ktoré reálne bude môcť Fica dostať od hrantu, ku ktorému teda, k tým verejným financiám jako, jako sviňa k hrantu sa správa. Ak sa to nepodarí a súčasní koaliční poslanci zrazu sa budú tváriť, že sú tu nie, že tu nie sú alebo teda budú hlasovať proti, alebo sa zdržia, opäť nám to pomôže, lebo bude to krásne rukolapné zrkadlo úprimnosti, v úvodzovkách, súčasných vládnych poslancov, kde dokážeme verejne, že ľudí podviedli aj pri tom referende, ktoré pred tými dvomi rokmi organizovali, lebo v skutočnosti im vlastne vôbec na tom nezáležalo. Tú zmenu presadiť nechceli, lebo ak by ju presadiť reálne chceli, tak by museli, samozrejme, hlasovať za takúto možnosť, dupľom, keď im opozičné hnutie ponúka možnosť, aby za takúto, teda za takú zmenu zahlasujeme a naplníme ich verejný sľub. Môžeme urobiť, ak chcú teda súčasní vládni poslanci, zostrih všetkých vystúpení, všetkých verejných prísľubov, kde teda Fico sa dušoval, do krvi sa dušoval a bil za to, že je dôležité, aby takáto zmena v referende bola a jednoducho musí, musí, musí a kvôli tomu teda naháňa ľudí aj mraze, aby, aby na tom referende sa zúčastnili. Takže je to taký, hovorím, test z našej strany. Zároveň ale si myslíme, že v tejto situácii, ako Slovensko zažíva, je to správne, lebo vládne nám vláda podvodníkov, ktorí neurobili nič iné, len podviedli dobromyseľných ľudí. Nebudem hovoriť hlúpych, možno áno. Polovička voličov SMER-u je hlupákov, ktorým môžete dať akékoľvek argumenty, v živote tomu neporozumejú a furt si budú kvákať svoje hlúposti, ale je tam minimálne štvrtina ľudí, ktorí sú normálni, len boli podvedení. Oni si mysleli, naozaj úprimne si mysleli, že keď predsa Pellegrini sa vycapí na bilbordy a sľúbi, že budú lacnejšie potraviny, tak to naplní, však nemôže teda sa stať niečo iné. Keď raz tu dá tisíc bilbordov po Slovensku, tak predsa nemôže potom na to zabudnúť. Oni si mysleli, že keď Pellegrini sa vycapí na bilbordy a sľúbi lacnejšie energie, keď budú voliť HLAS, tak to predsa naplní, však nemôže sa na to vykašľať alebo tým ľuďom, ktorí mu dobromyseľne dajú hlas, sa otočiť chrbtom. Oni si mysleli, že keď im sľúbi Fico pokoj, stabilitu a sociálne istoty, že budú mať pokoj, stabilitu a sociálne istoty. Nie je ani pokoj, totálny chaos a sociálne istoty, sa nám môže o tom len snívať. Rodinu, ktorá si dovolí mať dvoch stredoškolákov dnes, okradli o 2 160 eur za budúci rok. Rodinu, ktorá má troch stredoškolákov o 3 240, myslím, eur? 2 000, 3 000 eur rodine jednej zobere, rodine druhej zobere a keď ešte tá rodina má náhodou medzi sebou alebo tam majú rodičov, starých rodičov, ktorí mali rodičovský dôchodok, tak priemerný dôchodok bol okolo 350 eur, keď teda mali od dvoch detí tí, tí rodičia a boli teda dvaja, 350 od jedného dieťaťa, 350 od druhého, druhý rodič 350 od jedného, 350 od druhého, 1 400 eur len im ukradnú na rodičovských dôchodkoch. A to nehovorím o 23 % dépeháčke, o 50 % zvýšení 900 poplatkov. Julo Jakab to dnes aj spomínal. Ono dokopy to je 4,2 miliardy eur konsolidácie ožobračovania ľudí, ktoré táto vláda organizovaného zločinu za posledné dva roky prijala, respektíve za rok, lebo pred necelým rokom prijali prvé ožobračovanie a teraz prijali v hodnote 1,5 miliardy a teraz prijali druhé ožobračovanie v hodnote 2,7 miliardy. Ale pozor, veľmi dôležitá vec, teraz hovorím tam Julovi Jakabovi, ktorého tam Richard vyrušuje a hovorím mu akože iba to, aby sme to aj hovorili všade, že to je každý jeden rok. To nie je, že jednorazovo ľuďom ukradnú 4,2 miliardy a zase si nakú... (Prerušenie vystúpenia predsedajúcim.) Gašpar, Tibor, podpredseda NR SR Pán Matovič, vráťte sa k ústavnému zákonu, a teda k veci, ako hovorí rokovací poriadok. Rozpravu ku štátnemu rozpočtu, konsolidáciu už máme za sebou. Nech sa páči. Matovič, Igor, poslanec NR SR Práve preto, že nedodržuje táto vláda tieto sľuby, ktoré ľuďom dala, že ich podviedla, že cez konsolidáciu ide teraz ošklbať o 4,2 miliardy eur len v tomto roku. Práve preto ľudia musia mať nástroj v rukách, kde zoberú vláde, poviem obrazne, stoličku spod zadku. Kde ľudia budú môcť si zorganizovať referendum a reálne povedať Ficovi, Fico, si obyčajný podvodník, Pellegrini, si obyčajný podvodník, Šutaj Eštok, si obyčajný podvodník, Andrej Danko, si obyčajný podvodník, Tibor Gašpar, si obyčajný mafián a nechceme vás pri moci, lebo jednoducho ste nás podviedli. A preto týmto ľuďom navrhujeme, aby mali tú možnosť, ktorá im patrí v ústave, aby mali možnosť si zorganizovať referendum o predčasných voľbách, lebo to nie je nič iné, ako naozaj najväčší volebný podvod, ktorý Slovensko dnes zažíva. A preto to zdôvodním a ja si neviem predstaviť, čím iným by som mal zdôvodniť nevyhnutnosť takejto ústavnej zmeny ako práve tým volebným podvodom, ktorý títo podvodníci a vláda organizovaného zločinu, ktorá slúži len a len mafii, za rok a pol to krásne vidíme, že ani jeden zákon v prospech ľudí, všetko v prospech mafie a v prvom rade sami pre seba amnestia a zavedenie beztrestnosti za zločiny, ktoré páchali, kde rozkradli republiku o 30 alebo rozkradli 30 miliárd eur, ktoré ľudia zaplatili horko-ťažko do štátneho rozpočtu. Čiže, keď predsedajúci nechápe, že toto je to kľúčové zdôvodnenie, že tu niekto podviedol voličov, a preto tí voliči majú mať právo urobiť opravu svojím vlastným rozhodnutím opravným hlasovaním v referende, tak asi mu to ani netreba vysvetľovať, lebo jednoducho nechápe. On si zrejme myslí, že okrádať a podvádzať voličov je úplne normálne, bežné a správne, a preto nechápe, prečo by sa ľudia mali teraz cítiť nejako ukrivdení, ale aj mnohí, naozaj to sú dnes už stovky tisíc voličov súčasnej vládnej koalície, ktorí zrazu nie sú dnes, že sú z nich rovno naši voliči alebo voliči ktorejkoľvek opozičnej strany, oni sú dnes len vyrušení. Tí voliči sú dnes ticho. Tak jako pred rokom a pol by život položili za svojich bohov na zemi, za Fica, Pellegriniho a podobných, dnes zrazu po tomto obrovskom volebnom podvode, ktorý na nich spáchali, kde vlastne rad radom robia všetko opačne, jako sľúbili pred voľbami, tak zrazu tí voliči, keď sa ich aj pýtate a chcete sa s nimi možno povadiť trošku o tej politike, tak oni vlastne bočia a radšej sú ticho a jednoducho je vidieť, že rozmýšľajú nad tým, že boli podvedení. A komu inému má slúžiť inštitút referenda o predčasných voľbách ako podvedeným voličom? Koľko ich má súčasná vládna moc? Koľko ľudí podviedla súčasná vládna moc na Slovensku? Koľko ľudí podviedli podvodníci z HLAS-u, SMER-u, z SNS? To sú státisíce minimálne, keď budeme hovoriť o tých, ktorí sú si to schopní uvedomiť. Áno, možno milión ľudí bude spokojných, na nich budú orať, ešte teraz, keď im zoberú rodičovský dôchodok, tak sa ešte potešia, možno pošlú ešte niečo navyše, lebo však teda chlapci bojujú, lebo to Matovič a Heger a Ódor, oni to tu všetko rozvrátili, rozkradli. A, bohužiaľ, jednoducho nezvládajú základnú matematiku a veria zlodejom čokoľvek, čo im tam povedia a pomaly im hltajú slová z pier. Tam to nepomôže. Toto referendum je určené pre súčasných opozičných voličov a pre ľudí spomedzi voličov súčasnej vládnej mafiánskej zberby, ktorí si uvedomili, že sa nechali zneužiť, bohužiaľ, že ich niekto podviedol a chceli by urobiť reparát alebo opravu svojho rozhodnutia. Ale tak ako som povedal na začiatok, je to najmä taký lakmusový papierik. Nie lakmusový, skorej to zrkadlo a je to test na súčasnej vládnej moci, že či to teda s tým referendom pred tými dvomi rokmi mysleli vážne, alebo aj v tej veci si z ľudí robili dobrý deň a srandu. Či teda naozaj vážne sú presvedčení, že v ústave by takáto možnosť pre ľudí mala byť zakotvená, alebo si len vtedy robili z ľudí dobrý deň a srandu. Ak si robili dobrý deň a srandu, tento návrh nepodporia. Ak to mysleli pred tými dvomi rokmi vážne, budú to logicky myslieť vážne aj teraz, kedy by to prípadné referendum bolo namierené proti nim. Ale podľa toho by sa predsa nemali rozhodovať, lebo verím, že aj ten Fico a dnes jak bol ožratý tam pri mne a ukazoval prostredník, tak taká troska mi pripadal. Taký človek, ktorý si už uvedomuje, že opäť ide z kopca a že nebude to dlho trvať a opäť o tú moc príde a opäť bude vystavený spravodlivosti. A ja viem, on si to uvedomuje, ale nemal by podľa toho potom pozerať, že teraz mu to vyhovuje, takáto zmena ústavy alebo nevyhovuje a potom zase keď bude v opozícii, mu to vyhovovať bude. Ak teda tu ideme sa tváriť ako dospelí ľudia, že nepozeráme na to, že aké je obdobie alebo kto ten návrh predkladá, ale pozeráme na to, že či ten návrh je dobrý, tak aj Fico či s jedným promile, dvomi, tromi, alebo možno bodaj by aj triezvy jednoducho dá príkaz svojim poslancom, že počúvajte, opičky, hlasujte za tú zmenu ústavy, lebo ak budete hlasovať proti, budeme vyzerať blbo, lebo pred dvomi rokmi sme ľuďom hovorili, že to tam v tej ústave musí byť a teraz keď predsa nezahlasujeme za, tak ako by sme predsa vyzerali. Takže ako som ale povedal, každopádne sa ukáže pravda a či to už dopadne tak, alebo tak naše hnutie na tom získa v tom, že keď to utopíte, my iba budeme ukazovať, že ste aj v tejto veci tých ľudí podviedli. Popri tých všetkých podvodoch, ktoré ste za posledný rok a pol na ľuďoch spáchali, to bude podľa mňa dosť ťaživý podvod, ktorý tí najmä ľudia, tí najviac aktívni, tí najviac čo za vás bojovali, tí najviac čo si drali topánky a ústa, aby vám vyzbierali podpisy, tak práve týmto zasiahnete dýkou rovno do srdca. Tí ľudia nie sú hlúpi a oni budú vidieť, že ste ich zneužili, že oni vám venovali niektorí možno mesiace svojho života, veľakrát možno boli kvôli tomu opľutí od voličov súčasnej zase opozície, jednoducho trpeli kvôli vám a že vy ste si z nich urobili srandu. Takže vážne som zvedavý na to, ako k tomu pristúpite a či nájdete odvahu hlasovať za dobrý návrh zákona. Čo sa týka opozície, neviem, ako sa k tomu postavíte, ale verím, že to bude inak, ako pán Hajko v diskusii myslím, že minulú nedeľu, neviem, či to bolo O päť minút dvanásť, povedal, že predčasné voľby, to načo predčasné voľby, jednoducho súčasná vláda tu je na štyri roky a bolo by dobré, aby dovládla. Ja priznám sa, ja som si to musel prečítať trikrát, že či teda dobre čítam, či to dobre prepísali, ale keď máme mať takúto opozíciu, kde poslanci opozičných strán, v tomto prípade KDH, v skutočnosti, keď majú možnosť podporiť skrátenie zločineckej vlády, ktorá nám vládne, ktorá zavraždila v priamom prenose spravodlivosť, hovoria, že však ale nie, však tá vlastne tá mafia, ktorá vládne, je vcelku dobrá a bolo by dobré, aby sme im dali ešte, ešte trošičku času, teda skoro tie tri roky, tak to sa potom ťažko robí tá opozičná politika, ale aj v tomto môžu byť naši voliči si určite istí, že my ich nikdy mafii nepredáme. Nikdy nebudeme hľadať svoje vlastné záujmy a sledujeme záujem, najlepší záujem celého Slovenska, verejného záujmu Slovenska, sledujeme záujem možno, povedzme si, že morálky, lebo určite morálne nie je okrádať svojich vlastných voličov alebo podvádzať svojich vlastných voličov a snažíme sa takto tú politiku robiť. Čiže my tento návrh zákona podporíme, návrh zmeny ústavy podporíme, lebo si myslíme, že každú možnosť, ktorú opozícia má na to, aby zbavila Slovensko vlády organizovaného zločinu, musí opozícia využiť. A ak to nevyužije, tak je to len dôkazom toho, že to vlastne s bojom proti vládnej mafii, ktorá nám dnes vládne, nemyslí vážne. Ale my politiku a boj za ľudí vážne myslíme a tak ako som povedal aj predtým, my našich voličov nikdy mafii nepredáme. Takže prajem Ducha Svätého aj ľuďom, ktorí v Ducha Svätého neveria, myslím teda v tomto prípade v opozícii, prajem trošku svedomia súčasným vládnym poslancom, aby si teda uvedomili, že pred dvomi rokmi v referende bojovali presne za to, čo sme my dnes napísali do tohto návrhu zmeny ústavy, aby ľudia mohli referendom skrátiť aktuálne volebné obdobie akejkoľvek vlády, akejkoľvek podčiarkujem. Ďakujem veľmi pekne.